嶺雲
作者：洪炎
朝代：宋

paragraphs: 吾居半山上，繞屋猶峻嶺。
舉頭即見之，坐卧作牆屏。
忽復不可求，澒洞雲萬頃。
初疑岸谷變，身不踐人境。
俄頃如故常，突兀在屋頂。
隠現須臾間，變態莫記省。
烟霞成痼疾，終日常炯炯。
早閱金丹訣，未辦卜竈井。
世亂一丘壑，斯志或可逞。
鳴猿落空巖，翥鶴颺晴影。
石泉漱芳潤，草木皆秀整。
洞天有歸路，未往心已領。